Document ID: 31990D0254

Odločba Komisije
z dne 10. maja 1990
o določitvi pogojev za priznanje rejskih organizacij in združenj, ki vzpostavljajo ali vodijo rodovniške knjige za čistopasemske plemenske ovce in koze
(90/254/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 89/361/EGS z dne 30. maja 1989 o čistopasemskih plemenskih ovcah in kozah [1] in zlasti prve alinee člena 4,
ker v vseh državah članicah vodijo ali ustanavljajo rodovniške knjige rejske organizacije, združenja ali uradne službe; ker je zato treba določiti pogoje za priznanje rejskih organizacij in združenj;
ker morajo rejske organizacije ali združenja zaprositi za uradno priznanje pri pristojnih organih države članice, na ozemlju katere je njihov sedež;
ker morajo rejske organizacije ali združenja, če izpolnjujejo nekatere pogoje in imajo opredeljene cilje, uradno priznati pristojni organi države članice, v kateri so vložila vlogo;
ker so ukrepi, predvideni s to odločbo, v skladu z mnenjem Stalnega odbora za zootehniko,
SPREJELA NASLEDNJO ODLOČBO:
Člen 1
Za uradno priznanje morajo rejske organizacije in združenja, ki vodijo ali ustanavljajo rodovniške knjige, vložiti vlogo pri pristojnih organih države članice, na ozemlju katere je njihov sedež.
Člen 2
1. Pristojni organi zadevne države članice morajo podeliti uradno priznanje vsaki rejski organizaciji ali združenju, ki vodi ali vzpostavlja rodovniške knjige, če izpolnjuje pogoje, določene v Prilogi.
2. Vendar lahko v državi članici, v kateri za določeno pasmo že obstaja ena ali več uradno priznanih rejskih organizacij ali združenj, pristojni organi zadevne države članice zavrnejo priznanje nove rejske organizacije, če bi to ogrozilo ohranitev pasme ali če bi ogrozilo rejski program obstoječega združenja ali organizacije. V tem primeru bo država članica o priznanjih ali zavrnitvah obvestila Komisijo.
Člen 3
Organi zadevne države članice odvzamejo uradno priznanje rejski organizaciji ali združenju, ki vodi rodovniške knjige, če ne izpolnjuje v celoti pogojev, določenih v Prilogi.
Člen 4
Ta odločba je naslovljena na države članice.
Ta uredba je v celoti zavezujoča in se neposredno uporablja v vseh državah članicah
V Bruslju, 10. maja 1990

Labels: 6